FI Euroopan unionin virallinen lehti CE 88/32

(2004/C 88 E/0034)

KIRJALLINEN KYSYMYS E-1469/03

esittäjä(t): Paulo Casaca (PSE) komissiolle

(30. huhtikuuta 2003)

Aihe: Pidätysten aalto Kuubassa

Fidel Castron diktatuurihallitus on ryhtynyt vainoamaan saaren toisinajattelijoita, mikä on ilmeisesti reaktio erään komissaarin Kuuban vierailua, komission edustuston avaamista, ja kyseisen komissaarin julkisia, Kuuban liittymistä Cotonoun sopimukseen tukevia lausuntoja vastaan.

Euroopan parlamentissa 8. huhtikuuta käydyn keskustelun aikana tämän kysymyksen esittäjä saattoi hämmästyksekseen huomata, että komissio ilmoitti jatkavansa rakentavan keskustelun politiikkaansa sen sijaan, että se olisi ilmoittanut edellä mainitun Kuuban edustuston avaamisen peruuttamisesta, esittänyt vastalauseen toisinajattelijoiden pidättämisestä, ilmoittanut Kuuban Cotonoun sopimuksen jäädyttämisestä tai edes pyytänyt kyseisessä maassa olevan edustajansa kuultavaksi.

Onko komissio tietoinen, että se niin kutsutulla rakentavan keskustelun politiikallaan edistää maailman diktatuurihallitusten vahvistumista, kuten sen Iranin-politiikka jo osoitti?

Onko komissio tietoinen, että sen asenne on jyrkässä ristiriidassa EU:n toimielinten demokratian periaatteiden ja tavoitteiden kanssa?

Mitä komissio aikoo tehdä tarkistaakseen asennettaan?

Poul Nielsonin komission puolesta antama vastaus

(5. kesäkuuta 2003)

Unioni on noudattanut ”rauhanomaisen demokratiaan siirtymisen” helpottamiseksi Kuubassa ”rakentavien sitoumusten” politiikkaa vuodesta 1996 lähtien. Yhteisessä kannassa otetaan etäisyyttä sellaisten pakottavien toimenpiteiden käyttöön, jotka voisivat lisätä Kuuban kansan taloudellista ahdinkoa. Sen sijaan siinä asetetaan etusijalle Kuuban viranomaisten ja kansalaisyhteiskunnan kanssa käytävä rakentava vuoropuhelu, jotta voitaisiin edistää ihmisoikeuksien kunnioittamista ja todellista prosessia kohti moniarvoista demokratiaa. Komissio on vakaasti sitä mieltä, että rakentavien sitoumusten politiikalla on enemmän menestymisen mahdollisuuksia kuin eristämiseen ja kauppasaartoihin tähtäävällä politiikalla.

Hiljattain tapahtuneet laajat toisinajattelijoiden pidätykset, puolueelliset oikeudenkäynnit, toisinajattelijoiden saamat mielivaltaiset ja kohtuuttomat tuomiot sekä kuubalaisen autolautan kaappaamisesta syytettyjen kolmen Kuuban kansalaisen teloitus ovat kuitenkin johtaneet yhteisön pikaiseen, päättäväiseen ja jatkuvaan reagointiin. Komissio on tukenut täysin ja aktiivisesti toimia, joihin tässä yhteydessä on ryhdytty.

Yhteisö on yhdessä jäsenvaltioiden kanssa tuominnut voimakkaasti tällaiset pidätykset 26. maaliskuuta 2003 julkaistussa julistuksessa, jota seurasi unionin virallinen yhteydenotto Havannaan Kuuban viranomaisten painostamiseksi vapauttamaan vangit välittömästi. Unioni teki 18. huhtikuuta 2003 seuraavan virallisen yhteydenoton Havannaan 14. huhtikuuta 2003 annetun neuvoston ilmoituksen jälkeen.

Yhdistyneiden Kansakuntien ihmisoikeustoimikunnassa huhtikuussa 2003 Genevassa esitetyssä maailman ihmisoikeuksia koskevassa Euroopan unionin lausumassa myös korostettiin vakavaa huolestuneisuutta. Lausumassa pyydettiin vapauttamaan pikaisesti pidätetyt, joiden unioni katsoo olevan mielipidevankeja.

Hiljattain on sovittu lisätoimista, kuten Kuuban ihmisoikeustilanteen uudesta arvioinnista yhteisen kannan puitteissa tehtävää tarkastelua varten, kahdenvälisten korkean tason vierailujen rajoittamisesta, Kuuban vappupäivän juhlallisuuksiin osallistumatta jättämisestä sekä kuubalaisten toisinajattelijoiden kutsumisesta kansallispäivän juhlallisuuksiin.

Lisäksi komissio päätti 30. huhtikuuta lykätä Kuuban Cotonoun sopimukseen liittymistä koskevan hakemuksen tarkastelua, millä ilmaistaan, että nämä viimeaikaiset tapahtumat eivät edistä unionin ja Kuuban välisen yhteistyön kehittämistä. Vastatoimena tälle päätökselle Kuuban viranomaiset päättivät 16. toukokuuta peruuttaa Cotonoun sopimukseen liittymistä koskevan hakemuksensa.